Yhdysvaltain tuleva presidentti Donald Trump on taivutellut Indianan osavaltiossa toimivan sähkölaitteita valmistavan Carrier-yhtiön pysymään Yhdysvalloissa. Yhtiö oli suunnitellut siirtävänsä Indianan yksikön tuotantonsa Meksikoon. Carrier on osa suurta United Technologies Corporation -monialayritystä.

Asiasta kertovat yhdysvaltalaiset tiedotusvälineet, mm. The Washington Post.

Kun Trump kuuli yrityksen johdon aikeista siirtyä ulkomaille, hän empimättä soitti yhtiön toimitusjohtajalle Gregory Hayesille. Trumpin patistelun seurauksena yhtiön ja Indianan osavaltion johdon kanssa laadittiin sopimus, joka mahdollistaa tuotannon pysymisen maassa.

Sopimuksen mukaan Carrier saa seitsemän miljoonan dollarin verohelpotuksen, jonka vastineeksi yhtiö tekee tuhat ihmistä työllistävään Indianapolisin yksikköönsä 16 miljoonan dollarin investoinnit.

Lehti kertoo työntekijöiden olevan haltioissaan Trumpin toiminnasta. Trump oli Indianassa kampanjamatkallaan huhtikuussa luvannut hoitaa asian.

– Me tuomme työpaikat takaisin tähän maahan. Carrier ei lähde koskaan, hän oli vaalitilaisuudessaan luvannut, kertoo The Washington Post (siirryt toiseen palveluun).

– Me tiesimme Trumpin olevan asian päällä. Hän ei ole vielä edes virassa ja hän jo nyt pelastaa työpaikkoja, riemuitsi tehtaan lähellä sijaitsevan baarin työntekijä Jennifer Volheim.

Trumpin unohdus

Yhdysvaltain media, mm. Indianapolis Star (siirryt toiseen palveluun) -lehti, kertoo erikoisesta episodista, joka liittyy Trumpin huhtikuussa Carrierille tekemään vaalilupaukseen. Trump kävi eilen torstaina juhlistamassa vaalivoittoaan myös Indianassa.

Tässä yhteydessä hän suoraan kertoi unohtaneensa koko keväisen vaalilupauksensa. Hän myös kertoi yllättyneensä, kun tehtaan väki oli ottanut sen sanatarkasti.

Hän sanoo tarkoittaneensa vaalilauseen kuvaamaan yleisesti yhtiöitä, jotka aikovat siirtyä muualle.

Paikallinen TV-yhtiö teki suuren uutisen siitä, että tuleva presidentti aikoo turvata yhtiön toiminnan. Tässä vaiheessa Trumpin oli pakko ryhtyä toimiin, ja hän soitti Carrierin emoyhtiön United Technologiesin toimitusjohtajalle Greg Hayesille.

– Sanoin, Greg, sinun täytyy auttaa minut ulos tästä. Sinun täytyy tehdä jotain, Trump kertoi torstaina.

Ekonomistit järkyttyneitä

Yhdysvalloissa on hyvin tavanomaista, että kaupunkien pormestarit ja osavaltioiden edustajat lobbaavat yrityksiä, jotta työpaikat säiyisivät. Presidentitkin ovat esittäneet asiasta vetoomuksia, mutta on aivan tavatonta, että presidentin valtuuksilla alettaisiin puuttua yksittäisten yritysten toimintaan, kirjoittaa talouslehti Bloomberg (siirryt toiseen palveluun).

Lehti toteaa, että Carrierista tuli loppujen lopuksi Trumpille mainio PR-temppu ja yhtiön työntekijöille hyvä ratkaisu, mutta presidentille toimintatapa ei ole millään tavalla kestävä.

Jos taloutta tarkastelee laajemmin, Carrierin valmistelema siirto olisi pidemmällä aikavälillä tullut paremmaksi niin yritykselle itselleen kuin myös Yhdysvaltain ja Meksikon kansantalouksille, lehti kirjoittaa.

Antoiko Trump nyt ennakkotapauksen, jonka myötä jokainen ulkomaille siirtoa puuhaava yritys voi saada veronalennuksen, jos se peruu puheensa, ekonomistit miettivät.

Ekonomistien mielestä Trumpin toiminta ei ole presidentillistä, mutta tästä Trump viisveisaa.

– Minusta se on aivan presidentillistä. Ja jos ei olekaan, niin okei [...] minä itse asiassa pidän siitä. Näitä puheluita tulee jatkossa paljon yrityksille, jotka sanovat lähtevänsä maasta. Niitä tulee sen takia, että ne eivät lähde maasta minnekään, Trump kertoili.

Indianapolisissa Trump mainitsi, että hänen hallituksensa aikoo valmistella veroseuraamuksia yrityksille, jotka siirtävät tuotansa ulos Yhdysvalloista.

5.12. klo 8.35 Uutista täsmennetty: Lisätty, että Carrier kuuluu United Technologies -konserniin. Greg Hayes ei ole Carrierin vaan United Technologiesin toimitusjohtaja.